钦定古今图书集成/明伦汇编/氏族典/第258卷 > 王洪轨
## 钦定古今图书集成/明伦汇编/氏族典/第258卷 > 王洪轨

按《南史王洪轨传》：洪轨，上谷人也。宋太始中，魏克青
州，洪轨得别驾清河崔祖欢女，仍以为妻。祖欢女说
洪轨南归。宋桂阳王之难，随齐高帝镇新亭，常以身
捍矢。高帝曰：“‘我自有楯，卿可自防’。答曰：‘天下无洪轨
何有哉？苍生方乱，岂可一日无公’？”帝甚赏之。后为晋
寿太守，多昧赃贿，为州所按，大惧，弃郡奔建邺。高帝
辅政，以为腹心。建武初，为青、冀二州刺史。悔为晋寿
时货赇所败，更励清节，启求侵魏，得黄、郭、盐仓等数
戍。后遇败，死伤涂地，深自咎责，乃于谢禄山南除地，
广设茵席，杀三牲，招战亡者魂祭之，人人呼名，躬自
沃酹，仍恸哭不自胜，因发病而亡。